
Ministru kabineta rīkojums Nr. 25
Rīgā 2022. gada 12. janvārī (prot. Nr. 2 70. §)
Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"
· Izdarīt Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu" (Latvijas Vēstnesis, 2021, 195A., 198A., 203A., 208A., 214A., 219A., 227A., 229A., 232A., 236A., 242A., 247B. nr.; 2022, 5A. nr.) šādus grozījumus:
· 1. Izteikt 5.19. apakšpunktu šādā redakcijā:
· "5.19. šā rīkojuma 5.15. apakšpunktā minētajās tirdzniecības vietās ar distances saziņas līdzekļiem iegādāto preču izsniegšana apmeklētājiem bez sadarbspējīga sertifikāta tiek organizēta, nodrošinot atsevišķu apmeklētāju plūsmu, kas pilnībā tiek nodalīta no epidemioloģiski drošā vidē sniegtajiem pakalpojumiem un ar atsevišķu ieeju no ārtelpas, vai arī izsniedzot preces ārpus telpām;".
· 2. Izteikt 5.24. apakšpunktu šādā redakcijā:
· "5.24. publiskus pasākumus, seminārus un konferences rīko tikai epidemioloģiski drošā vidē, ja papildus tiek nodrošināts, ka:
· 5.24.1. apmeklētāji pasākuma norises laikā atrodas fiksētās sēdvietās; 
· 5.24.2. pasākuma vietā vienlaikus atrodas ne vairāk kā 500 apmeklētāji;
· 5.24.3. blakus sēdvietās atrodas ne vairāk kā divas personas, kas nav vienas mājsaimniecības locekļi, vai ne vairāk kā 10 personas, kas dzīvo vienā mājsaimniecībā (tai skaitā ne vairāk kā četras pilngadīgas personas). Starp katrām blakus esošajām divām sēdvietām tiek nodrošināta ne mazāk kā divu sēdvietu distance vai aizsargbarjera, sēdvietas dažādās rindās tiek izkārtotas pamīšus;
· 5.24.4. apmeklētāji, kas atrodas dažādos norobežotos telpas sektoros, savstarpēji nesatiekas; 
· 5.24.5. pasākuma norises laikā apmeklētāju plūsma tiek organizēta tā, lai novērstu cilvēku drūzmēšanos un nodrošinātu divu metru distances ievērošanu ārpus sēdvietām;
· 5.24.6. pasākuma rīkotājs nodrošina biļešu personalizāciju vai pasākuma apmeklētāju reģistrāciju. Personalizācija ietver šādu informāciju par apmeklētāju: vārds (vārdi), uzvārds, kontakttālrunis. Informāciju pasākuma rīkotājs glabā vienu mēnesi un nodod centram pēc tā pieprasījuma;".
· 3. Papildināt ar 5.36.56. apakšpunktu šādā redakcijā:
· "5.36.56. ja pirms valsts vienotā jurista profesionālās kvalifikācijas eksāmena attiecīgajā jomā kārtošanas sākuma eksāmena komisijas loceklis paziņo Tieslietu ministrijai par objektīviem apstākļiem, kuru dēļ tas nevar uzraudzīt eksāmena norisi plānotajā laikā un telpā, tad eksāmena norises uzraudzību attiecīgajā laikā un telpā ar komisijas locekļa pilnvarām veic ar tieslietu ministra rīkojumu noteikta persona. Tieslietu ministra rīkojumā iekļauj Tieslietu ministrijas amatpersonas vai darbiniekus, kā arī to augstskolu personāla pārstāvjus, kuru studenti kārto eksāmenu. Augstskolas rakstveidā informē Tieslietu ministriju par tieslietu ministra rīkojumā iekļaujamām personām;".
· 4. Svītrot 5.55. apakšpunktu.
· 5. Svītrot 5.56. apakšpunktu.
· 6. Svītrot 5.57. apakšpunktu.
· 7. Svītrot 5.58. apakšpunktu.

